CELEX: 32013D0638
Language: sk
Date: 2013-08-12 00:00:00
Title: 2013/638/EÚ: Rozhodnutie Komisie z  12. augusta 2013 o základných požiadavkách na námorné rádiokomunikačné zariadenia, ktoré sú určené na používanie na plavidlách nepodliehajúcich dohovoru SOLAS a na účasť v Globálnom námornom núdzovom a bezpečnostnom systéme (GMDSS) [oznámené pod číslom C(2013) 5185]

7.11.2013   
            
            
               SK
            
            
               Úradný vestník Európskej únie
            
            
               L 296/22
            
         ROZHODNUTIE KOMISIE
   z 12. augusta 2013
   o základných požiadavkách na námorné rádiokomunikačné zariadenia, ktoré sú určené na používanie na plavidlách nepodliehajúcich dohovoru SOLAS a na účasť v Globálnom námornom núdzovom a bezpečnostnom systéme (GMDSS)
   [oznámené pod číslom C(2013) 5185]
   (2013/638/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 1999/5/ES z 9. marca 1999 o rádiovom zariadení a koncových telekomunikačných zariadeniach a o vzájomnom uznávaní ich zhody (1), a najmä na jej článok 3 ods. 3 písm. e),
   keďže:
   
               (1)
            
            
               Viaceré členské štáty zaviedli alebo chcú zaviesť spoločné bezpečnostné zásady a pravidlá pre rádiové zariadenia na lodiach nepodliehajúcich Medzinárodnému dohovoru o bezpečnosti ľudského života na mori (SOLAS) z roku 1974 (ďalej len „plavidlá nepodliehajúce dohovoru SOLAS“).
            
         
               (2)
            
            
               Harmonizácia rádiových služieb by mala prispieť k bezpečnejšej plavbe plavidiel nepodliehajúcich dohovoru SOLAS najmä v prípade núdze a v zlých poveternostných podmienkach.
            
         
               (3)
            
            
               Obežníkom Výboru pre námornú bezpečnosť (Maritime Safety Committee – MSC) č. 803 o účasti plavidiel nepodliehajúcich dohovoru SOLAS v Globálnom námornom núdzovom a bezpečnostnom systéme (Global Maritime Distress and Safety System GMDSS) a rezolúciou MSC.131 (75) Medzinárodná námorná organizácia (International Maritime Organisation – IMO) vyzýva štáty, aby uplatňovali usmernenia na zapojenie plavidiel nepodliehajúcich dohovoru SOLAS do systému GMDSS, a nalieha na štáty, aby sa určité vlastnosti a funkcie súvisiace s GMDSS zaviedli pri rádiových zariadeniach, ktoré sa majú používať na všetkých plavidlách.
            
         
               (4)
            
            
               Rádiokomunikačný poriadok Medzinárodnej telekomunikačnej únie špecifikuje niektoré frekvencie, ktoré sú určené na používanie v rámci GMDSS. Každé rádiové zariadenie prevádzkované na týchto frekvenciách, ktoré je určené na použitie v čase núdze, by malo byť kompatibilné s určeným použitím týchto frekvencií a malo by poskytovať dostatočnú záruku istoty, že bude bezchybne fungovať v čase núdze.
            
         
               (5)
            
            
               Je potrebné objasniť, že rozhodnutie Komisie 2004/71/ES zo 4. septembra 2003 o základných požiadavkách na námorné rádiokomunikačné zariadenia, ktoré sú určené na používanie na plavidlách nepodliehajúcich dohovoru SOLAS a na účasť v Globálnom námornom núdzovom a bezpečnostnom systéme (GMDSS) (2), sa uplatňuje na zariadenia GMDSS určené na používanie na všetkých plavidlách nepodliehajúcich dohovoru SOLAS, na ktoré sa nevzťahuje smernica Rady 96/98/ES z 20. decembra 1996 o vybavení námorných lodí (3).
            
         
               (6)
            
            
               Požiadavky, ktoré majú spĺňať zariadenia GMDSS určené pre plavidlá nepodliehajúce dohovoru SOLAS, by sa mali uplatňovať jednotne vo všetkých členských štátoch a mali by byť v súlade s príslušnými usmerneniami IMO.
            
         
               (7)
            
            
               Vzhľadom na počet zmien, ktoré sa majú vykonať v rozhodnutí 2004/71/ES, by sa malo uvedené rozhodnutie v záujme zrozumiteľnosti nahradiť.
            
         
               (8)
            
            
               Opatrenia stanovené v tomto rozhodnutí sú v súlade so stanoviskom Výboru pre posudzovanie zhody a pre trhový dohľad v oblasti telekomunikácií,
            
         PRIJALA TOTO ROZHODNUTIE:
   Článok 1
   Toto rozhodnutie sa uplatňuje na všetky rádiové zariadenia, na ktoré sa nevzťahuje smernica 96/98/ES a ktoré sú určené na používanie na plavidlách nepodliehajúcich Medzinárodnému dohovoru o bezpečnosti ľudského života na mori (SOLAS) z roku 1974 (ďalej len „plavidlá nepodliehajúce dohovoru SOLAS“) a na účasť v Globálnom námornom núdzovom a bezpečnostnom systéme (GMDSS), ako je stanovené v kapitole IV dohovoru SOLAS, a ktoré sú prevádzkované v rámci jednej z týchto služieb:
   
               a)
            
            
               námorná pohyblivá služba podľa článku 1.28 Rádiokomunikačného poriadku Medzinárodnej telekomunikačnej únie (International Telecommunications Union – ITU);
            
         
               b)
            
            
               námorná pohyblivá družicová služba podľa článku 1.29 Rádiokomunikačného poriadku ITU.
            
         Článok 2
   Bez toho, aby bola dotknutá smernica Európskeho parlamentu a Rady 2009/45/ES (4), rádiové zariadenia musia byť konštruované tak, aby bola zabezpečená ich správna funkcia pri vystavení morskému prostrediu, spĺňali všetky prevádzkové požiadavky GMDSS uplatniteľné na plavidlá nepodliehajúce dohovoru SOLAS v súlade s príslušnými ustanoveniami Medzinárodnej námornej organizácie a poskytovali jasnú a stabilnú komunikáciu s vysokým stupňom vernosti analógového alebo digitálneho prenosu správ.
   Článok 3
   Rozhodnutie 2004/71/ES sa týmto zrušuje.
   Článok 4
   Toto rozhodnutie je určené členským štátom.
   
      V Bruseli 12. augusta 2013
      
         
            Za Komisiu
         
         Antonio TAJANI
         
            podpredseda
         
      
   
   
      (1)  Ú. v. ES L 91, 7.4.1999, s. 10.
   
      (2)  Ú. v. EÚ L 16, 23.1.2004, s. 54.
   
      (3)  Ú. v. ES L 46, 17.2.1997, s. 25.
   
      (4)  Ú. v. EÚ L 163, 25.6.2009, s. 1.